Perpaus kontzesibo

Perpaus kontzesiboak perpaus nagusiak adierazten duena betetzeko nolabaiteko oztopoa adierazten duten perpaus txertatu adberbial motetako bat dira.

-EN ARREN 
-EN ARREN morfema-multzoaz hornitutako perpaus txertatua adizlaguna da. Esaldiaren mintzagai izan ohi da, ez galdegai. Horregatik, perpaus nagusitik kanpo bezala gelditzen da, koma batez bereizia:
 a. Ixteko ordua den arren, bost minutu gehiago itxarongo dizut.
 b. Gizon hori pixka bat ezagutzen dudan arren, ezin dut haren jokabidea ulertu.
Perpaus horiek KONTZESIBOAK dira. Goiko perpaus horiek, gutxi gorabehera, honako parafrasi hau izango lukete:
 a. Ixteko ordua da. Horren ondorio logikoa ez itxarotea litzateke. Baina, logika horren kontra nolabait, bost minutu gehiago itxarongo dizut.
 b. Gizon hori pixka bat ezagutzen dut. Horregatik, haren jokabidea ulertu behar nuke, baina ezin dut ulertu.
Aurkaritza-juntaduraren aski antzekoak dira, hortaz.
Aditz jokatua dute perpaus horiek, baina partizipioa ere erabil daiteke, funtsean adiera bera duten perpausak osatzeko:
 a. Ixteko ordua izan arren, bost minutu gehiago itxarongo dizut.
 b. Gizon hori pixka bat ezagutu arren, ezin dut haren jokabidea ulertu.

Perpaus kontzesiboen beste forma batzuk 
Perpaus kontzesiboak aditzera emateko beste modu batzuk ere badira. Hona hemen zenbait:

Ba- … ere 
 a. Ixteko ordua BADA ERE, bost minutu gehiago itxarongo dizut.
 b. Gizon hori pixka bat ezagutzen BADUT ERE, ezin dut haren jokabidea ulertu.
Jakina, alegiazko baldintzan oinarrituta ere osa daitezke horrelako kontzesiboak:
 Ixteko ordua BALITZ ERE, bost minutu gehiago itxarongo nizuke. (= ixteko ordua IZAN ARREN, bost minutu itxarongo nizuke)

Nahiz (eta) … -en 
 a. Nahiz (eta) ixteko ordua den, bost minutu gehiago itxarongo dizut.
 b. Nahiz (eta) gizon hori pixka bat ezagutzen dudan, ezin dut haren jokabidea ulertu.
Halakoetan, aditz jokatuaren ordez aditz jokatu gabea ere erabil daiteke:
 a. Nahiz (eta) ixteko ordua izan, bost minutu gehiago itxarongo dizut.
 b. Nahiz (eta) gizon hori pixka bat ezagutu, ezin dut haren jokabidea ulertu.

<-TUTA> / <-TURIK> ERE. 
 a. Gauzak horrela izanda ere, ez dut erosiko.
 b. Indar guztiaz bultzaturik ere, ez da eroriko.

Erreferentziak